Sədrlik edən. Tahir müəllim, çox sağ olun, təşəkkür edirəm. Çox gözəl elmi, tarixi təhlil verdiniz, minnətdaram. Hörmətli deputatlar, bu məsələ ilə bağlı 13 deputat çıxışa yazılıb. Bayaq hörmətli Sədr də qeyd etdi, hörmətli həmkarımız akademik Yaqub Mahmudov iclasda iştirak edir. Azərbaycan Respublikası Milli Elmlər Akademiyası Tarix İnstitutunun bu məsələ ilə bağlı rəyi var. Mən çox istərdim, Yaqub müəllim bu məsələyə bir balaca aydınlıq gətirsin. Düzdür, Tahir müəllim çox geniş, müfəssəl danışdı, amma çox istərdik, Yaqub müəllim də bu məsələyə münasibətini bildirsin.